
The Rapture of Reading in Nabokov’s Pale Fire—Dominant Narratives and the Assassination of the Story

Dolgozatomban Vladimir Nabokov Gyér világ c. regényét elemzem az olvasás (mint alkotói folyamat) tematikája felől. Vizsgálatom egyesíti a posztmodern irodalomelmélet Brian McHale-től származó domináns narratívájának koncepcióját és a narratológiai metalepszis-fogalmat Gérard Genette értelmezésében. A regényen belül két szereplőre térek ki: a narrátor Charles Kinbote-ra, valamint Gradusre, akinek fikcionalitása Kinbote narratíváján belül az ott elfogalt diegetikus pozíciójának átlépése következtében mindvégig határozatlan marad. A regényben előforduló tükör-metaforát annak érdekében használom fel, hogy bemutassam a párhuzamot Kinbote-nak a „Gyér világ” c. versre irányuló olvasati magatartása és az irodalmi elemzőknek a Gyér világ c. Nabokov-regényt elemző eljárásai között. Ezután a Gradus által képviselt merénylet-motívumot a különböző (retorikai) szinteket elfoglaló diskurzusok között a metaleptikus ugrás okozta következmények és implikációk megfogalmazása érdekében alkalmazom. Következtetésemben a (kritikai) olvasat episztemológiai és retorikai problémáit emelem ki és a saját „narratívájukat” mint retorikai konstrukciót tudatosan megfogalmazó és kiemelő diskurzusok pozitív következményeit hangsúlyozom. A regényre vonatkozó elemzésem kritikai megközelítése szerkezetében éppen annak az olvasói-alkotói folyamatnak a belátásait szeretné inherens módon tükrözni, amelyek tanulságaira a regény vizsgálata során szert tett.



